Այժմ Թրամփի նախընտրական շոուն ոչ միայն գրեթե ավարտվել է, այլեւ կուլիսային հաշվարկների առումով գրեթե քողազերծվել է: Ակնկալվում է, որ նախագահական ընտրություններից շատ չանցած՝ կհայտարարվի Trump TV-ի թողարկման մասին, որի լսարանը կազմելու են ոչ այլ ոք, քան այն երկրպագուներն ու սատարողները, որոնց Թրամփը ձեռք բերեց եւ որպես հանրային շերտ գեներացրեց նախագահական ընտրարշավի ընթացքում: Թրամփի ընտրարշավի գլխավոր խմբավարը՝ փեսան, շաբաթավերջին Trump TV-ի թողարկման մասին ասեկոսեներն արդեն չէր հերքել: Իհարկե, Թրամփի ընտրապայքարը, որի արդյունքում այսօր նա 12 նիշով զիջում է Հիլարի Քլինթոնին, սկզբից էլ ավելի շոու էր, քան քաղաքական արշավ, այդուհանդերձ, երկու շաբաթ առաջ Access Hollywood-ի տեսանյութի հրապարակումն էր այն պահը, երբ ընտրապայքարին փոխարինող շոուն էլ հայտնվեց ազատ անկման մեջ: